- Նախ՝ նշենք, որ առաջարկվող օրենքի նախագիծը չի կարելի դասակարգել հանրային պահանջի առկայության դեպքում ընդունվող օրենքների խմբում: Լինի հանրային պահանջ, թե՝ ոչ, միեւնույն է, տվյալ օրենքի առկայությունը պարտադիր անհրաժեշտություն է: Վերցնենք որեւէ կամայական հանրություն, որտեղ ենթադրենք ընտանեկան բռնությունը, որպես այդպիսին, տարածված երեւույթ չէ եւ առաջին հայացքից կարելի է կարծել, որ եթե ընտանեկան բռնությունը տարածված չէ, ապա չկա նաեւ կանխարգելող օրենքի անհրաժեշտություն: Երիցս ո՛չ: Եթե 100 ընտանիքներից բաղկացած հանրության մեջ 99 ընտանիքներում բռնություն չկա, իսկ մեկում կա, ապա հենց այդ մեկ ընտանիքի համար էլ պետք է նման օրենք ընդունել՝ անկախ նրանից, թե մնացյալ 99-ը դրա կարիքը ունի, թե ոչ: Այսինքն՝ հանրային պահանջը տվյալ օրենքի ընդունման համար վճռական չափորոշիչ լինել չի կարող: